## Pravilnik o uvjetima za obavljanje poslova članova uprave društva za upravljanje investicijskim fondovima

### NN 29/2006 (15.3.2006.), Pravilnik o uvjetima za obavljanje poslova članova uprave društva za upravljanje investicijskim fondovima

# HRVATSKA AGENCIJA ZA NADZOR FINANCIJSKIH USLUGA

**702**

Na temelju odredbi članaka 27. stavka 2. Zakona
o investicijskim fondovima (»Narodne novine«, br.
150/05), Uprava Hrvatske agencije za nadzor financijskih usluga je na sjednici
održanoj 9. ožujka 2006. godine, donijela

## PRAVILNIK

### O UVJETIMA ZA OBAVLJANJE POSLOVA ČLANOVA UPRAVE DRUŠTVA ZA UPRAVLJANJE INVESTICIJSKIM FONDOVIMA

Članak 1.

Ovim Pravilnikom utvrđuju se uvjeti za
obavljanje poslova članova uprave društva za upravljanje investicijskim
fondovima, (u daljnjem tekstu: Društvo).

Članak 2.

(1) Članom uprave Društva može biti imenovana
osoba koja dobije odobrenje Hrvatske agencije za nadzor financijskih usluga (u
daljnjem tekstu: Agencija) za obavljanje funkcije člana uprave Društva.

(2) Uz zahtjev za odobrenje člana uprave Društva
prilaže se dokumentacija kojom kandidat za člana uprave dokazuje ispunjavanje
uvjeta za člana uprave.

Članak 3.

(1) Član uprave Društva može biti osoba koja
ispunjava sljedeće uvjete:

– ima VSS;

– ima odgovarajuće stručne kvalifikacije,
sposobnosti i iskustvo potrebno za vođenje poslova Društva;

– da je zaposlen u društvu na puno radno
vrijeme;

– ispunjava uvjete iz članka 26. Zakona o
investicijskim fondovima.

(2) Pod stručnim kvalifikacijama i iskustvo iz stavka
1. alineja 2. ovoga članka podrazumijeva se najmanje trogodišnje iskustvo na
rukovodećim položajima, odnosno šest godina iskustva na poslovima koji se mogu
usporediti s poslovima društva za upravljanje.

Članak 4.

(1) Dokumentaciju kojom kandidat za člana uprave
Društva dokazuje da ispunjava uvjete za imenovanje članom uprave Društva čini:

1. životopis s težištem na stečenoj naobrazbi i
radnom iskustvu (trajanje naobrazbe, posebna znanja, specijalizacije,
objavljeni znanstveni radovi, naziv društava u kojima je kandidat do sada
radio, razdoblje rada, opis poslova),

2. preslika domovnice, a za strane državljane
preslika putovnice,

3. dokaz o visokoj stručnoj spremi kandidata, a
za stranu ispravu i prijevod te isprave s ovjerom javnog bilježnika u Republici
Hrvatskoj ili diplomatskog predstavništva Republike Hrvatske u toj zemlji da je
ispravu preveo i prijevod potpisao ovlašteni sudski tumač za hrvatski, odnosno
taj strani jezik,

4. dokaz o posjedovanju najmanje trogodišnjeg
radnog iskustva na rukovodećim položajima, odnosno šest godina iskustva u
poslovima koji se mogu usporediti s poslovima Društva,

5. preslika radne knjižice, a za strane
državljane odgovarajuća isprava kojom se dokazuje radni staž kod dosadašnjih
poslodavaca, prevedena i ovjerena kao i isprava pod točkom 3.,

6. radna dozvola,

7. uvjerenje o nekažnjavanju izdano od nadležnog
tijela Republike Hrvatske, a za strane državljane i uvjerenje nadležnog tijela
zemlje čiji je državljanin, te ovjereni prijevod kao pod točkom 3.,

8. u slučaju kada su svi kandidati za članove
uprave strani državljani, najmanje jedan kandidat mora imati potvrdu o znanju
hrvatskog jezika izdanu od Odsjeka za kroatistiku Filozofskog fakulteta u
Zagrebu i najmanje jedan kandidat mora imati potvrdu o stalnom prebivalištu u
Republici Hrvatskoj.

(2) Navedeni dokazi iz stavka 1. ovoga članka ne
smiju biti stariji od tri mjeseca, osim dokaza navedenih u stavku 1. točka 3. i
4. ovoga članka.

(3) Uz navedenu dokumentaciju iz stavka 1. ovoga
članka, kandidat je dužan dostaviti i ispunjen Upitnik za kandidata za člana
uprave Društva, koji je sastavni dio ovoga Pravilnika.

(4) Izjave kandidata i preslike isprava moraju
biti ovjerene kod javnog bilježnika. Dostavljena dokumentacija se ne vraća.

Članak 5.

Ovaj Pravilnik stupa na snagu osmog dana od dana
objave u »Narodnim novinama«.

Klasa: 011-01/06-01/05

Urbroj: 326-01-06-1

Zagreb, 9. ožujka 2006.

Predsjednik Uprave

**Ante Samodol**, v. r.

UPITNIK ZA KANDIDATA ZA
ČLANA UPRAVE DRUŠTVA ZA UPRAVLJANJE INVESTICIJSKIM FONDOVIMA

1.         Osobni podaci kandidata:

Ime:

Prezime:

Datum i mjesto rođenja:

Državljanstvo:

Adresa:

2.         Podaci o Društvu u kojemu
ste zaposleni:

Naziv tvrtke:

Adresa:

Funkcija koju obavljate:

3.         Podaci o društvu za upravljanje
investicijskim fondovima u kojemu se kandidirate za člana uprave:

Naziv tvrtke:

Adresa:

4.         Imate li vlasnički udio ili
bilo kakve druge financijske odnose (kredite i sl.) s
osnivačem ili vlasnikom društva za upravljanje investicijskim fondovima?

DA

NE

Ako DA, navedite pojedinosti:

5.         Jeste li član uprave,
nadzornog odbora ili prokurist, odnosno da li na neki drugi način sudjelujete u
stvaranju i provedbi poslov­ne politike, drugog
trgovačkog društva ili ustanove?

DA

NE

Ako DA, navedite:

Naziv tvrtke:

Adresu:

Funkciju koju obavljate:

6.         Jeste li vlasnik, suvlasnik
ili imate bilo koji drugi financijski interes u drugom društvu za upravljanje
investicijskim fondovima ili u bilo kojem drugom trgovačkom društvu?

DA

NE

Ako DA, navedite:

Tvrtku:

Adresu:

Oblik povezanosti:

7.         Jesu li društva za
upravljanje investicijskim fondovima ili druga trgovačka društva ili
financijske institucije u kojima ste obavljali rukovodeće funkcije (kao
predsjednik, član uprave ili nadzornog odbora, prokurist ili ste na bilo koji
drugi način sudjelovali u stvaranju i provedbi poslovne politike), imala
financijske poteškoće koje su ta trgovačka društva ili financijske institucije
dovele do pokretanja postupka sanacije ili stečaja?

DA

NE

Ako DA, navedite:

Tvrtku:

Adresu:

Funkcija koju ste obavljali:

8.         Jeste li bili član uprave,
član nadzornog odbora ili prokurist društva za upravljanje investicijskim
fondovima, odnosno drugog trgovačkog društva nad kojim je pokrenut stečajni
postupak, odnosno oduzeta dozvola za rad ?

DA

NE

Ako DA, navedite:

Naziv tvrtke:

Adresu:

Funkcija koju ste obavljali:

9.         Jesu li u društvu za
upravljanje investicijskim fondovima ili drugoj financijskoj instituciji u
kojoj ste obavljali rukovodeće funkcije (kao predsjednik, član uprave,
nadzornog odbora ili prokurist, ili ste na bilo koji drugi način sudjelovali u
stvaranju i provedbi poslovne politike), nadležna državna tijela utvrdila veću nepravilnost
u poslovanju ili težu povredu zakona koji reguliraju rad društava za
upravljanje investicijskim fondovima, drugih financijskih institucija ili
Zakona o trgovačkim društvima?

DA

NE

Ako DA, navedite:

Tvrtku:

Adresu:

Funkcija koju ste obavljali:

Nadzorno tijelo:

Primijenjene mjere:

10.       Je li društvu za upravljanje
investicijskim fondovima ili drugoj financijskoj instituciji u kojoj ste
obavljali rukovodeće funkcije (kao predsjednik, član uprave, nadzornog odbora
ili prokurist, ili ste na bilo koji drugi način sudjelovali u stvaranju i provedbi
poslovne politike), bilo oduzeto odobrenje za rad od strane nadležnih tijela
ovlaštenih za nadzor ?

DA

NE

Ako DA, navedite:

Tvrtku:

Adresu:

Funkcija koju ste obnašali:

Nadzorno tijelo:

11.       Je li protiv Vas podignuta optužnica
koja je postala pravomoćna?

Da li ste pravomoćno osuđeni za kaznena djela;

– prouzrokovanja stečaja,

– povrede obveze vođenja poslovnih knjiga,

– oštećenja vjerovnika,

– pogodovanja vjerovnika,

– zloupotrebe u postupku prisilne nagodbe ili stečaja,

– neovlaštenog otkrivanja i pribavljanja poslovne ili proizvod­ne tajne ili
prevare iz Kaznenog zakonika Republike Hrvatske, odnosno odgovarajućeg zakona
države čiji ste državljanin, odnosno da li Vam je izrečena mjera sigurnosti
zabrane obavljanja zanimanja koje je u potpunosti ili djelomično obuhvaćeno
predmetom poslovanja društva za upravljanje investicijskim fondovima?

DA

NE

Ako je odgovor na bilo koje od pitanja „DA“, molimo da iznesete detaljno
obrazloženje odgovora na posebnom prilogu ovom Upitniku.

12.       Je li od strane nadležnih tijela
zaduženih za nadzor društava za upravljanje investicijskim fondovima ili drugih
financijskih institucija ocjenjivana Vaša stručnost i čestitost, odnosno da li
Vam je neka od tih ustanova već uskratila ili oduzela suglasnost za obavljanje
rukovodećih funkcija ili obavljanje djelatnosti na dotičnom području?

DA

NE

Ako DA, navedite:

Nadzorno tijelo:

Odluka:

13.       Smatrate li da postoje druge činjenice
ili okolnosti koje bi prema razumnoj prosudbi mogle biti važne za ocjenu Vaše
primjerenosti za obavljanje funkcije člana uprave Društva (npr.
činjenice ili okolnosti koje su vezane uz Vašu stručnu osposobljenost,
eventualne financijske poteškoće, te sukob interesa)?

DA

NE

Ako DA, navedite koje:

Potvrđujem svojim potpisom na ovom Upitniku,
ovjerenim kod javnog bilježnika, da su svi odgovori dani na pitanja iz ovog
Upitnika istiniti, potpuni i u okvirima mojih saznanja, te da nisam zatajio/la
nikakvu informaciju koja bi mogla utjecati na odluku Agencije. Obvezujem se da
ću Agenciju neodložno obavijestiti o svim promjenama koje bi mogle značajno
utjecati na davanje suglasnosti.

Napomena: Podaci dani u Upitniku su strogo
povjerljivi, a bit će dostupni samo Agenciji za potrebe postupka odlučivanja o
davanju odobrenja za člana uprave društva za upravljanje investicijskim
fondovima.

Mjesto i datum: \_\_\_\_\_\_\_\_\_\_\_\_\_\_\_\_\_\_

Potpis kandidata: \_\_\_\_\_\_\_\_\_\_\_\_\_\_\_\_\_

Pravilnik, NN 29/2006-702